บลจ.ธนชาตส่งกองT-Smart2ลุยหุ้นต่อ
บลจ.ธนชาต บริหารกองทุน T-Smart คืนกำไรผู้ลงทุน 5% แค่ 2 สัปดาห์ ส่ง T-Smart2 ขายถึง 22 ก.พ.นี้
21 ก.พ. 2556

บลจ.ธนชาต บริหารกองทุน T-Smart คืนกำไรผู้ลงทุน 5% แค่ 2 สัปดาห์ ส่ง T-Smart2 ขายถึง 22 ก.พ.นี้
นายบุญชัย เกียรติธนาวิทย์  กรรมการผู้จัดการ  บริษัทหลักทรัพย์จัดการกองทุน (บลจ.) ธนชาต เปิดเผยว่า กองทุนเปิดธนชาต Smart Fund (T-Smart) เน้นลงทุนหุ้นไทย ที่เสนอขายครั้งแรกเมื่อ 14-21 ม.ค.ที่ผ่านมา สามารถคืนกำไรให้ผู้ลงทุน โดยวิธีการรับซื้อคืนหน่วยลงทุนโดยอัตโนมัติเป็นครั้งแรก เป็นเงิน 0.50 บาทต่อหน่วยลงทุน หรือ 5% ของมูลค่าหน่วยลงทุนที่เสนอขายครั้งแรกที่ 10 บาท ในวันที่ 15 ก.พ.2556 โดยใช้เวลาบริหารกองทุนเพียง 2 สัปดาห์
อย่างไรก็ตามเพื่อตอบสนองความต้องการของลูกค้าที่มองหาโอกาสลงทุนในกองทุนหุ้นที่มีการคืนกำไรเป็นระยะๆ  บลจ. ธนชาต เร่งเสนอขาย กองทุนเปิดธนชาต Smart Fund 2 (T-Smart 2) โดยจะเสนอขายครั้งเดียว (IPO) วันนี้ - 22 ก.พ. 2556 ลงทุนขั้นต่ำ 1,000 บาท 
“บลจ. ธนชาต ยังคงเห็นโอกาสการทำกำไรในตลาดหุ้นไทยในปี 2556 ถึงแม้จะผันผวน แต่ทิศทางยังเป็นขาขึ้น  ประเมินดัชนีมีโอกาสที่จะปรับตัวขึ้นไปถึง 1,650 จุด แม้จะยังมีความเสี่ยงจากปัญหาเศรษฐกิจต่างประเทศ แต่คาดว่าจะได้รับแรงหนุนจากสภาพคล่องที่จะไหลเข้ามาในภูมิภาคอย่างต่อเนื่อง รวมทั้งผลประกอบการของบริษัทจดทะเบียนที่ยังมีความสามารถที่จะสร้างผลกำไรให้เติบโตต่อไปได้”นายบุญชัย กล่าว  
ทั้งนี้ กองทุนจะเน้นลงทุนในหุ้นที่มีโอกาสที่จะได้รับผลดีจากการบริโภคอุปโภคของตลาดในประเทศและความต้องการสินค้าบริการจากตลาดประเทศเพื่อนบ้านหรือประเทศในกลุ่มอาเซียน และคาดว่าจะได้ประโยชน์จากการลงทุนและพัฒนาเทคโนโลยีและระบบสาธารณูปโภคของประเทศ  นอกจากนั้นแล้วเมื่อกองทุนมีผลการดำเนินงานดี กองทุนจะคืนผลตอบแทนโดยการรับซื้อคืนหน่วยลงทุนโดยอัตโนมัติให้แก่ผู้ถือหน่วยลงทุน โดยมีเป้าหมายไม่ต่ำกว่า 0.50 บาทต่อหน่วยลงทุน หรือ 5% ของมูลค่าหน่วยลงทุนที่เสนอขายครั้งแรก 10 บาท